In Christi nomine. Ego Raimundus, qui benefitium ex rebus Sanctæ Crucis per largitionem domni Rainerii, episcopi Aurelian[ens]is, teneo, notum esse volo cunctis fidelibus sanctæ Dei æcclesiæ curam gerentibus, quia postulaverunt me monachi Cluniacensis monasterii, ut eis terram quæ dicitur Cannaveria et aliam terram quam Mansiumcellas vocant, quas avunculus meus Ingelbaldus Sancto Petro Cluniacensi et monachis qui in loco qui dicitur apud Pontem Unsantiæ deserviunt, cum omnibus apendiciis suis, reliquerat, pro redemptione animæ ejusdem avunculi mei et matris suæ et meæ, et ut domnum Girardum monacum faciant concedo, et concedente domno R[ainerio], Aurelianensi episcopo, cujus largitione prefatum benefitium habebam, ceterisque parentibus et amicis meis concedentibus, sicut petierant, voluntati eorum concessi, eo pacto ut uno quoque anno, in festivitate Sanctæ Crucis, quæ est in maio, prefati monasterii monachi episcopo Sanctæ Crucis libram unam ceræ pro recognitione exsolvant. Quod si in prefata cera reddenda tardi extiterint, postmodum reddant, et rem suam non perdant. Hæc vero cartula, ut sit firmior, manu propria subterfirmavi. S. Rainerii, Aurelianensis episcopi. S. Hilgodi decani. S. Hugonis precentoris. S. Renchonis subdecani. S. Mauritii archidiaconi. S. Johanni archidiaconi. Datum Aurelianis publice, anno Philippi regis XXº. S. Odonis cancellarii.